CELEX: 62012TN0030
Language: lt
Date: 2012-01-19 00:00:00
Title: Byla T-30/12: 2012 m. sausio 19 d. pareikštas ieškinys byloje IDT Biologika prieš Komisiją

24.3.2012   
            
            
               LT
            
            
               Europos Sąjungos oficialusis leidinys
            
            
               C 89/28
            
         2012 m. sausio 19 d. pareikštas ieškinys byloje IDT Biologika prieš Komisiją
   
   (Byla T-30/12)
   2012/C 89/46
   Proceso kalba: vokiečių
   
      Šalys
   
   
      Ieškovė: IDT Biologika GmbH (Desau-Roslau, Vokietija), atstovaujama advokatų R. Gross ir T. Kroupa
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               Panaikinti 2011 m. spalio 5 d. Europos Sąjungos delegacijos Serbijos Respublikoje sprendimą atmesti IDT Biologika GmbH pateiktą pasiūlymą konkurse EuropAid/130686/C/SUP/RS Re-Launch LOT 1 dėl 1 dalies, susijusį su vakcinos nuo pasiutligės tiekimu gaunančiajai Serbijos Respublikos žemės ūkio, miškininkystės ir vandens tiekimo ministerijai, bei sudaryti atitinkamą sutartį su įvairių įmonių konsorciumu, kuriam vadovauja „Biovet a. s.“;
            
         
               —
            
            
               priteisti iš atsakovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama savo ieškinį, ieškovė nurodo Reglamento (EB, Euratomas) Nr. 2342/2002 (1) 252 straipsnio 3 dalies pažeidimą, nes atsižvelgiant į būtiną siūlomos vakcinos nepavojingumą žmogui pasirinktas pasiūlymas neatitinka konkurso dokumentuose nurodytų techninių reikalavimų ir todėl jis turėjo būti atmestas.
   Be to, lyginant kainas atsižvelgimas į konkursą laimėjusį konsorciumo pasiūlymą, kuriam vadovauja „Biovet a. s.“, yra nevienodas požiūris, nes tik ieškovės pasiūlymas atitinka visus reikalavimus, nustatytus atsižvelgiant į nagrinėjamos viešųjų pirkimų procedūros technines specifikacijas, ir todėl jis yra vienintelis tinkamas procedūros pasiūlymas.
   
      (1)  2002 m. gruodžio 23 d. Komisijos reglamentas (EB, Euratomas) Nr. 2342/2002, nustatantis išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (OL L 357, p. 1; 2004 m. specialusis leidimas lietuvių k., 1 sk., 4 t., p. 145)